Γ.Σ. Εσπερίδες Καλλιθέας

Ο **Γυμναστικός Σύλλογος Εσπερίδες Καλλιθέας** είναι ελληνικό αθλητικό σωματείο που δραστηριοποιείται στην περιοχή της Καλλιθέας στην Αθήνα. Χρησιμοποιεί ως έδρα το Κλειστό Γυμναστήριο Καλλιθέας «Έσπερος», χωρητικότητας 800 θεατών. Διατηρεί τμήματα καλαθοσφαίρισης για αθλήτριες όλων των ηλικιακών ομάδων, οι οποίες αγωνίζονται με χρώματα το κίτρινο, το σκούρο μπλε και το μωβ. Επίσημο έτος ίδρυσής του είναι το 2017, οπότε και απορρόφησε τον Ίκαρο Καλλιθέας, ωστόσο αποτελεί την ιστορική συνέχεια προγενέστερων συλλόγων με πολλά χρόνια παρουσίας στην κορυφαία κατηγορία των γυναικείων πρωταθλημάτων, αλλά και με διακρίσεις προερχόμενες από τα νεανικά τους τμήματα.

## Προκάτοχοι

Από το 1995 έως το 2003 συγχωνεύτηκαν σταδιακά οι γυναικείες ομάδες καλαθοσφαίρισης του Παντζιτζιφιακού Α.Ο., της Α.Ε. Καλλιθέας-Τζιτζιφιών και του Α.Ν.Ο. Γλυφάδας. Το αποτέλεσμα ήταν η δημιουργία της Α.Ε. Εσπερίδες Καλλιθέας που ήταν ενεργή μέχρι το καλοκαίρι τον Ιούνιο του 2012. Βεβαρημένες από οικονομικά προβλήματα οι Εσπερίδες ανακοίνωσαν τότε τη μετονομασία-προσχώρησή τους στο σύλλογο ανδρικής καλαθοσφαίρισης του δήμου τους, A.E. Ικάρου Καλλιθέας, διατηρώντας σε μεγάλο βαθμό την αυτονομία τους. Ο νεοιδρυθείς Γ.Σ. Ίκαρος Καλλιθέας αντικατέστησε την παλαιότερη ομάδα στην Α1 Εθνική, εφόσον η υπόστασή του δεν άλλαξε ουσιαστικά. Μετά από δύο χρόνια ο σύλλογος υποβιβάστηκε στην Α2 Εθνική χάνοντας μέρος της παλαιότερης αίγλης του. Η επιστροφή της ομάδας στην Α1 Εθνική το καλοκαίρι του 2017 σηματοδότησε την αναβίωση της επωνυμίας «Εσπερίδες Καλλιθέας» (με διαφορετικό αναγνωριστικό μπροστά για τυπικούς λόγους), αν και ανεπίσημα εξακολουθούσε να χρησιμοποιείται από τους ιθύνοντες της ομάδας και στα χρόνια λειτουργίας του Ικάρου. Τέλος, το καλοκαίρι του 2017, οι Εσπερίδες απορρόφησαν όλα τα τμήματα - γυναικείο και νεανικά - της Α.Ε. Καλλιθέας.

Συνοπτικά οι διακρίσεις των προγενέστερων των Εσπερίδων συλλόγων είναι οι ακόλουθες:



## Ιστορική αναδρομή
#### Αγωνιστική περίοδος 2017&#45;2018
Οι Εσπερίδες ξεκίνησαν το καινούριο αυτό κεφάλαιο της ιστορίας τους με προπονητή το Γιώργο Ρουμπελάκη, ο οποίος βρισκόταν ήδη εδώ και τρεις περιόδους στον πάγκο του Ικάρου Καλλιθέας.

Ο πρώτος τους αγώνας αφορούσε τη *«Φάση των 16»* του Κυπέλλου Ελλάδος. Σε αυτόν αναδείχθηκαν νικήτριες, εκτός έδρας, απέναντι στην ομάδα των Καλυβίων Θορικού. Το τελικό σκορ διαμορφώθηκε σε 60-67. Στη *«Φάση των 8»* δεν κατάφεραν να ξεπεράσουν το εμπόδιο του Ολυμπιακού Πειραιώς, από τον οποίο ηττήθηκαν στην Καλλιθέα με σκορ 54-97.

Σε ό,τι αφορά το Πρωτάθλημα της Α1 Εθνικής για την περίοδο 2017&#45;18, ο τελικός βαθμολογικός πίνακας της Κανονικής Περιόδου περιελάβανε τις Εσπερίδες στην 8η θέση της κατάταξης. Απέναντι σε 11 αντιπάλους είχαν συλλέξει 10 νίκες και 12 ήττες. Παρατηρήθηκε δε τριπλή ισοβαθμία με τον 7ο Αθηναϊκό και τον 9ο Πρωτέα Βούλας. Ακολούθως ο σύλλογος της Καλλιθέας κλήθηκε να διεκδικήσει την παραμονή του στο κορυφαίο επίπεδο αντιμετωπίζοντας τον προτελευταίο στην κατάταξη Ολυμπιακό Βόλου. Αμφότερες οι ομάδες μετέφεραν από μία νίκη (52-42 στην Καλλιθέα, 72-71 στο Βόλο) στη διάρκεια της Κανονικής Περιόδου. Αναζητώντας τις τρεις νίκες σύνολο, οι Εσπερίδες πέτυχαν το στόχο της παραμονής μετά από δύο νέα νικηφόρα αποτελέσματα στα Play-outs (81-56 στην Καλλιθέα, 71-77 στο Βόλο ).

Κορυφαίες σκόρερ των Εσπερίδων αναδείχθηκαν οι Αμερικανίδες Αριάνα Μούρερ (392 πόντοι σε 24 αγώνες, 16,3 κατά μ.ό.) και Τζάκι Λούνα-Κάστρο (381 πόντοι σε 24 αγώνες, 15,9 κατά μ.ό.). Διακρίθηκε επίσης η Χριστίνα Λίτσι (237 πόντοι σε 24 αγώνες, 9,87 κατά μ.ό.). Η Μούρερ έγινε η πρώτη αθλήτρια μετά από εννέα χρόνια που κατάφερε να πετύχει triple double (διψήφιο αριθμό σε τρεις στατιστικές κατηγορίες) στο Πρωτάθλημα. Ειδικότερα πέτυχε 11 πόντους, 12 ριμπάουντ και 11 ασίστ στην νίκη της ομάδας της με σκορ 75-59 επί του Παναθλητικού. Στα Play-Outs επανέλαβε το επίτευγμά της, κάτι που καμία αθλήτρια στο παρελθόν δεν έχει καταφέρει μέσα στην ίδια χρονιά. Αυτή τη φορά απέναντι στον Ολυμπιακό Βόλου συγκέντρωσε 16 πόντους, 13 ριμπάουντ και 10 ασίστ. Με τη σειρά της η Τατιάνα Ζότοβα, ουκρανικής καταγωγής, έγινε η μεγαλύτερη ηλικιακά αθλήτρια που αγωνίστηκε ποτέ στην Α1 Εθνική Κατηγορία. Την περίοδο αυτή, σε ηλικία 47 ετών, συμμετείχε σε 15 αγώνες με τα χρώματα των Εσπερίδων.

#### Αγωνιστική περίοδος 2018&#45;2019
Τον Ιούνιο του 2018 ο Ρουμπελάκης ανανέωσε το συμβόλαιό του με την ομάδα της Καλλιθέας. Ωστόσο στα μέσα Νοεμβρίου ο προπονητής ανακοίνωσε τη λύση του συμβολαίου του, με το ρόλο του να περνά στους Θωμά Σκληρό και Γιάννη Τσουμπρή.

Οι Εσπερίδες ξεκίνησαν το επόμενο φθινόπωρο και πάλι με αγώνα Κυπέλλου. Αυτή τη φορά αποκλείστηκαν στη *«Φάση των 16»*, έχοντας χάσει στην έδρα τους με σκορ 75-86 από τη Δάφνη Αγίου Δημητρίου.

Στην Κανονική Περίοδο του Πρωταθλήματος της περιόδου 2018&#45;19 οι Εσπερίδες συγκέντρωσαν μία νίκη περισσότερη σε σχέση με την προηγούμενη χρονιά, κλείνοντας με 11 νικηφόρα αποτελέσματα σε 22 αγωνιστικές. Στην τελική κατάταξη κατέλαβαν την 5η θέση, χωρίς να παρατηρηθεί ισοβαθμία με άλλη ομάδα. Αυτή ήταν και η οριστική τους θέση, εφόσον βάσει προκήρυξης δεν κλήθηκαν να συμμετάσχουν ούτε στα Play-offs ούτε στα Play-outs.

Παραγωγικότερη σκόρερ της ομάδας αναδείχθηκε η Σερίζ-Αλεξάνδρα Ουίλιαμς (262 σε 21 αγώνες, 12,5 κατά μ.ό.). Διακρίθηκαν επίσης οι Ζωή Κεχαγιά (254 πόντοι σε 18 αγώνες, 14,1 κατά μ.ό.), Κόρτνεϊ Τζέικο (256 πόντοι σε 20 αγώνες, 12,8 κατά μ.ό.), Τζάκι Λούνα-Κάστρο (217 πόντοι σε 21 αγώνες, 10,3 κατά μ.ό.) και Ρία Πατεράκη (177 πόντοι σε 22 αγώνες, 8,0 κατά μ.ό.).

#### Αγωνιστική περίοδος 2019&#45;2020
Την επόμενη χρονιά η ομάδα της Καλλιθέας ξεκίνησε εκ νέου τις προσπάθειές της από το Κύπελλο Ελλάδος. Διαγωνίστηκε απευθείας στη *«Φάση των 16»*, όπου και επικράτησε εντός έδρας του Π.Α.Σ. Γιάννινα με σκορ 79-41. Ακολούθως ξεπέρασε επιτυχώς και τη *«Φάση των 8»* παίρνοντας εκτός έδρας νίκη απέναντι στην Ηλιούπολη με σκορ 65-81. 

Το γυναικείο Πρωτάθλημα της αγωνιστικής περιόδου 2019-20 δεν έληξε ποτέ, καθώς διεκόπη οριστικά μετά την ολοκλήρωση της 20ης Αγωνιστικής εξαιτίας των πρωτοφανών συνθηκών που προκάλεσε η Πανδημία COVID-19 στην Ελλάδα. Στο σημείο αυτό, δύο αγωνιστικές πριν τη λήξη της Κανονικής Περιόδου, οι Εσπερίδες βρίσκονταν στην 8η θέση του βαθμολογικού πίνακα. Ομοίως δεν ολοκληρώθηκε ποτέ και το Κύπελλο.

Κορυφαία σκόρερ της ομάδας αναδείχθηκε η Λιβανέζα Ρεμπέκα Άκλ (306 πόντοι σε 20 αγώνες, 15,30 κατά μ.ό.). Ακολούθησαν οι Αμερικανίδες Τζάσμιν Γκιλ (174 πόντοι σε 12 αγώνες, 14,50 κατά μ.ό.) και Ακέλα Μάιζε (243 πόντοι σε 20 αγώνες, 12,15 κατά μ.ό.), ενώ διακρίθηκε και η Ελληνίδα Ρία Πατεράκη (213 πόντοι σε 18 αγώνες, 11,83 κατά μ.ό.).

#### Αγωνιστική περίοδος 2020&#45;2021
Η αγωνιστική δράση της περιόδου 2020&#45;21 δοκιμάστηκε και αυτή σκληρά από τον COVID-19, με πολλές διοργανώσεις της Ομοσπονδίας να ξεκινούν μεν αλλά να μην ολοκληρώνονται ποτέ. Το γυναικείο Πρωτάθλημα της Α1 Εθνικής ξεκίνησε τον Οκτώβριο, ωστόσο διακόπηκε από τις αρχές Νοέμβρη μέχρι τα τέλη Μαρτίου οπότε και αποφασίστηκε να ολοκληρωθεί με συνοπτικές διαδικασίες. Αφού οι ομάδες αγωνίστηκαν όλες μεταξύ τους μία φορά σύμφωνα με το πρόγραμμα του Α' Γύρου, ακολούθως στο Β' συνέχισαν μόνο οι κορυφαίες έξι. Στους δε Τελικούς αγωνίστηκαν μόνο οι δύο κορυφαίες για την ανάδειξη του τιτλούχου. Σε αυτό το πλαίσιο οι Εσπερίδες αγωνίστηκαν μόνο στην Α' Φάση, ολοκληρώνοντας τη χρονιά στην 7η θέση της τελικής κατάταξης με 3 νίκες και 6 ήττες απολογισμό. 

Σε ό,τι αφορά το Κύπελλο Ελλάδος, ο σύλλογος πρόλαβε να συμμετάσχει σε έναν μόλις αγώνα στα πλαίσια της *«Φάσης των 16»*. Σε αυτόν απέκλεισε τον Άρη Θεσσαλονίκης στην έδρα του, έχοντας επικρατήσει με σκορ 65-70. Η διοργάνωση για δεύτερη συνεχόμενη χρονιά δεν ολοκλήρωθηκε.

Τον Απρίλιο του 2021 ανακοινώθηκε η λύση της συνεργασίας του συλλόγου με τον προπονητή Θωμά Σκληρό μετά από τρία χρόνια συνεργασίας.

#### Αγωνιστική περίοδος 2021&#45;2022
Ως νέος προπονητής του συλλόγου ανακοινώθηκε ήδη από την άνοιξη ο Σταύρος Νανάκος, ο οποίος είχε εργαστεί και στο παρελθόν στους προκατόχους του τρέχοντος συλλόγου. Ο τελευταίος παρέμεινε στην ηγεσία της ομάδας καθ' όλη τη διάρκεια της χρονιάς.

Το 2021&#45;22 δεν έμεινε ανεπηρέαστο από τον κορονοϊό, ωστόσο με τη παράλληλη λήψη υγειονομικών μέτρων εννέα σύλλογοι έφτασαν στο νήμα του τερματισμού. Οι Εσπερίδες ολοκλήρωσαν τις αγωνιστικές τους υποχρεώσεις για την Κανονική Περίοδο στην 3η θέση της βαθμολογικής κατάταξης με αρκετή διαφορά από τον επόμενο. Αναλυτικότερα συγκέντρωσε 11 νίκες και 5 ήττες. Στη διαδικασία των Play-Offs διασταυρώθηκε με τη Δάφνη Αγίου Δημητρίου, που είχε καταλάβει την 6η θέση. Η ομάδα της Καλλιθέας μετέφερε δύο νίκες (74-71 εντός, 59-67 εκτός έδρας) με αποτέλεσμα να χρειάζεται μόλις μία ακόμη για τη συμπλήρωση της σειράς. Την πέτυχε αμέσως στην έδρα της με το τελικό σκορ να διαμορφώνεται σε 73-68. Στην επόμενη αγωνιστική διασταυρώθηκε με το 2ο της Κανονικής Περιόδου, Παναθηναϊκό. Αυτή τη φορά σε απόλυτα πλεονεκτική θέση βρίσκονταν οι «πράσινες» (76-54 στη Λεωφόρο, 64-78 στο Έσπερος). Πετυχαίνοντας μία ακόμη νίκη με σκορ 77-66 έστειλαν τις Εσπερίδες σε σειρά κατάταξης για τις θέσεις 3 και 4. Εκεί αντιμετώπισαν την ομάδα του Ο.Α. Χανίων που είχε τερματίσει στην 5η θέση της Κανονικής Περιόδου. Οι Εσπερίδες μετέφεραν μία ήττα (79-78) και μία νίκη (80-68), συνεπώς η σειρά χρειαζόταν τουλάχιστον δύο αγώνες για να φτάσει ένας από τους αντιπάλους στις τρεις νίκες. Αρχικά οι Εσπερίδες ηττήθηκαν εντός έδρας με σκορ 76-79 παρόλο που ήταν θεωρητικά ισχυρότερη ομάδα  και κατόπιν παρασύρθηκαν σε δεύτερη ήττα με σκορ 72-62 στην Κρήτη. Κατά συνέπεια ολοκλήρωσαν τη χρονιά στην 4η θέση της τελικής κατάταξης.

Κορυφαία σκόρερ για λογαριασμό της ομάδας αναδείχθηκε η Καναδή Έμιλι Πότερ (416 πόντοι σε 20 αγώνες, 20,80 κατά μ.ό.). Την ακολούθησαν η Αμερικανίδα Ροξάνα Μπάραμαν (329 πόντοι σε 19 αγώνες, 17,32 κατά μ.ό.) και η Ελληνίδα Σταυριανή Βιντσιλαίου (188 πόντοι σε 20 αγώνες, 9,40 κατά μ.ό.). Η Πότερ αναδείχθηκε παράλληλα η κορυφαία σκόρερ και κορυφαία ριμπάουντερ (228 σε 20 αγώνες, 11,40 κατά μ.ό.) στο σύνολο του Πρωταθλήματος.

Στο θεσμό του Κυπέλλου η ομάδα της Καλλιθέας εντάχθηκε απευθείας στη *«Φάση των 16»*, όπου κατάφερε να σημειώσει εντός έδρας νίκη απέναντι στη Νίκη Λευκάδας με το τελικό σκορ να διαμορφώνεται σε 74-70. Οι Εσπερίδες αποκλείστηκαν με τη σειρά τους στη *«Φάση των 8»*, έχοντας γνωρίσει την ήττα στην έδρα τους από τον Παναθηναϊκό με σκορ 57-76.

##### Αγωνιστική περίοδος 2022-2023
Την άνοιξη του 2022 ανακοινώθηκε ως νέος προπονητής της ομάδας ο Θάνος Σόφτσης  , ο οποίος παρέμεινε στον πάγκο της έως τον Οκτώβριο του 2024. 

Η όμαδα συμμετείχε στα Προκριματικά του EuroCup, με αντίπαλο την ισραηλινή ομάδα Ελιτζούρ Χολόν. Στον πρώτο αγώνα της σειράς η ομάδα ηττήθηκε με σκορ 78-73, με κορυφαίες της ομάδας την Ρουμάνα Anamaria Virjoghe με 20 πόντους και 10 ριμπάουντ, και την Αμερικανίδα Sarah Toeaina με 19 πόντους και 9 ριμπάουντ.. Στον επαναλληπτικό αγώνα της σειράς, ο οποίος πραγματοποιήθηκε στο Κλειστό Γυμναστήριο Παλαιού Φαλήρου «Σοφία Μπεφόν», η ομάδα ηττήθηκε με σκορ 80-90 με κορυφαία της ομάδας την Αμερικανίδα Valerie Higgins με 18 πόντους, 4 ριμπάουντ και 3 ασίστ. 

Η ομάδα κατάφερε να τερματίσει 4η στην κανονική διάρκεια του πρωταθλήματος, όπου στην συνέχεια στις διασταυρώσεις βρέθηκε αντίπαλη με την ομάδα του Ολυμπιακού. Στο πρώτο και μοναδικό αγώνα της σειράς ο Ολυμπιακός επικράτησε των Εσπερίδων με σκορ 106-64, με κορυφαία παίκτρια των ερυθρολεύκων την Αμερικανίδα Megan Gustafson με 33 πόντους, 8 ριμπάουντ και 5 ασίστ . Από την μεριά των Εσπερίδων κορυφαία παίκτρια του αγώνα ήταν η Αμερικανίδα Nausia Woolfolk με 30 πόντους και 7 ριμπάουντ . Στον αγώνα για την κατάκτηση της 3ης θέσης του πρωταθλήματος οι Εσπερίδες Καλλιθέας αντιμετώπισαν την Ελευθερία Μοσχάτου, όπου και ηττήθηκαν με σκορ 69-67 με κορυφαία παίκτρια του Μοσχάτου την Λιλιάνα Καρακασίδου με 17 πόντους, 8 ριμπάουντ και 5 ασίστ . Από την μεριά των Εσπερίδων κορυφαία παίκτρια ήταν η Αμερικανίδα Valerie Higgins, με 18 πόντους, 11 ριμπάουντ και 6 ασίστ .

Η όμαδα τερμάτισε 4η στο Πρωτάθλημα της Α1 Γυναικών για την σεζόν 2022-2023 . Κορυφαία σκόρερ τησ ομάδας αναδείχθηκε η Αμερικανίδα Nausia Woolfolk ( 377 πόντοι σε 18 αγώνες, 20.9 κατά μ.ό.). Την ακολούθησαν η Αμερικανίδα Valerie Higgins (365 πόντους σε 22 αγώνες, 16,6 κατά μ.ό.) και η Ρουμάνα Anamaria Virjoghe (231 πόντους σε 22 αγώνες, 10,5 κατά μ.ό.).

Στο θεσμό του Κυπέλλου η ομάδα της Καλλιθέας εντάχθηκε απευθείας στη *«Φάση των 16»*, όπου ηττήθηκε εκτός έδρας από την Νίκη Λευκάδας με το τελικό σκορ να διαμορφώνεται σε 78-69, με αποτέλεσμα τον απόκλεισμο της ομάδας. 

##### Αγωνιστική περίοδος 2023-2024
Τον Ιούλιο του 2023, η ομάδα απέκτησε την Ιωάννα Χατζηβασιλείου  και προχώρησε στις ανανέωσεις των Ζωή Κορρέ , Άννα-Μαρία Πρίφτη  και της αρχηγού Χρυσάνθης Μπενέκη . Τον Αύγουστο του 2023 ανακοίνωσε τις Αμερικανίδες Sierra Moore , Aaliyah Patty  και Jordan Lewis . Η τελευταία αντικαταστάθηκε από την Αμερικανίδα Kaela Hilaire τον Δεκέμβριο του 2023 .

Στο Πρωτάθλημα Α1 Γυναικών οι Εσπερίδες Καλλιθέας τερμάτισαν στην 3η θέση της κανονικής διάρκειας του πρωταθλήματος, με κρίσιμα παιχνίδια όπως αυτό εναντίον του ΠΑΣ Γιάννινα με σκορ 70-78, όπου στην ουσία κλείδωσαν την 3η θέση . Στην 1η φάση των play off του πρωταθλήματος αντιμετώπισαν σε σειρά δύο παιχνιδιών τον Παναθηναϊκό. Στο πρώτο παιχνίδι της σειράς η ομάδα της Καλλιθέας ηττήθηκε με σκορ 75-58, με κορυφαία της ομάδας την Αμερικανίδα Sierra Moore με 23 πόντους και 5 ριμπάουντ. Στον επαναλληπτικό αγώνα της σειράς, ο Παναθηναϊκός επικράτησε των Εσπερίδων με σκορ 73-90, κορυφαία της ομάδας των Εσπερίδων ήταν η Αμερικανίδα Sierra Moore με 29 πόντους, 4 ριμπάουντ και 6 ασίστ . Στην 2η φάση των play off η ομάδα της Καλλιθέας αντιμετώπισε τον Πρωτέα Βούλας. Στον πρώτο αγώνα της σειράς η ομάδα της Καλλιθέας επικράτησε με 95-74, με κορυφαίες παίκτριες τις Αμερικανίδες Sierra Moore (23 πόντοι, 3 ριμπάουντ, 9 ασίστ) και Aaliyah Patty (27 πόντοι,3 ριμπάουντ). Στον επαναλληπτικό αγώνα στην Βούλα, η ομάδα της Καλλιθέας κατάφερε να σημειώσει την εκτός έδρας νίκη με σκορ 72-74 και παράλληλα να κερδίσει την 3η θέση του Πρωταθλήματος Α1 Γυναικών της περιόδου 2023-2024. Κορυφαίες του παχνιδιού ήταν η Αμερικανίδα Aaliyah Patty (20 πόντοι, 7 ριμπάουντ, 4 ασίστ, 5 μπλοκς) και η Ιωάννα Χατζηβασιλείου (16 πόντοι, 10 ριμπάουντ, 3 ασίστ).

Στο θεσμό του Κυπέλλου η ομάδα της Καλλιθέας εντάχθηκε απευθείας στη «Φάση των 16», όπου κέρδισε εντός έδρας  τον Ηρακλή με τελικό σκορ 109-95. Στη «Φάση των 8», επικράτησε του ΠΑΟΚ με σκορ 77-58 και στην «Φάση των 4» επικράτησε της Ελευθερίας Μοσχάτου με σκορ 57-68. Στον τελικό του Κυπέλλου Γυναικών, ο οποίος διεξάχθηκε για πρώτη φορά μαζί με το Final-8 του Κυπέλλου Ανδρών στο Ηράκλειο της Κρήτης, ο Παναθηναϊκός επκράτησε της ομάδας της Καλλιθέας με σκορ 87-62. Οι Εσπερίδες Καλλιθέας κατέκτησαν το αργυρό μετάλλιο.

Κορυφαίες παίκτριες της αγωνιστικής περιόδου 2023-2024 για την ομάδα αναδείχθηκαν οι Αμερικανίδες Sierra Moore (502 πόντοι σε 24 αγώνες, 20,9 κατά μ.ό.) , Aaliyah Patty (423 πόντους σε 24 αγώνες, 17,6 κατά μ.ό.) και Kaela Hilaire (219 πόντους, 133 ασίστ σε 17 αγώνες, 12,9 μ.ό και 7.8 ασίστ μ.ό.). 

#### Περίοδοι σε εθνικές κατηγορίες

## Πρόσωπα



## Τμήματα υποδομής
Ο Γ.Σ. Εσπερίδες Καλλιθέας διατηρεί ως φυτώριο νεαρών αθλητριών διαθέτει διακρίσεις σε τοπικό και πανελλαδικό επίπεδο. Στο πρόσφατο παρελθόν έχει κατακτήσει: 
* 1× Πρωτάθλημα Νεανίδων Νότιας Αττικής (2022)
* 1× Πρωτάθλημα Κορασίδων Νότιας Αττικής (2022)

Την αγωνιστική περίοδο 2021-22 οι Εσπερίδες κατέκτησαν την κορυφή στο οικείο τους τοπικό Πρωτάθλημα Νότιας Αττικής στην ηλικιακή βαθμίδα των Νεανίδων. Στη σειρά των Τελικών τέθηκαν αντιμέτωπες με τον Κρόνο Αγίου Δημητρίου, με τις δύο ομάδες να βάζουν στόχο τις τρεις νίκες. Ο Κρόνος προηγήθηκε με 2-0, ωστόσο ο σύλλογος της Καλλιθέας, υπό την ηγεσία του Θάνου Δήμου, κατάφερε να ανατρέψει τη σε βάρος του κατάσταση και να αναδειχθεί τιτλούχος. Σαν αποτέλεσμα η ομάδα προκρίθηκε απευθείας στην Τελική Φάση του Πανελλήνιου Πρωταθλήματος που διεξήχθη τον Απρίλιο του 2022 στη Θεσσαλονίκη. Ολοκλήρωσε τις αγωνιστικές της υποχρεώσεις στην 5η θέση της τελικής κατάταξης σε σύνολο 8 συλλόγων. Οι Εσπερίδες ήταν η ομάδα που συγκέντρωσε τους περισσότερους ποσοτικά πόντους (352) στην Τελική Φάση, ενώ οι αθλητριές τους, Μαρκέλλα Σταμούλου και Νάγια Στολίγκα είχαν την τρίτη (76) και πέμπτη (62) καλύτερη ατομική συγκομιδή πόντων αντίστοιχα. 

Την αγωνιστική περίοδο 2021-22 οι Εσπερίδες κατέκτησαν την κορυφή στο οικείο τους τοπικό Πρωτάθλημα Νότιας Αττικής στην ηλικιακή βαθμίδα των Κορασίδων. Ο απολογισμός της χρονιάς, υπό την τεχνική ηγεσία του Θανάση Μπούτα, ήταν 18 νίκες σε ισάριθμους αγώνες. Κατά συνέπεια η ομάδα προκρίθηκε απευθείας στην Τελική Φάση του Πανελλήνιου Πρωταθλήματος που διεξήχθη τον Ιούλιο του 2022 στη Μεσσηνία. Ολοκλήρωσε τις αγωνιστικές της υποχρεώσεις στην 3η θέση της τελικής κατάταξης, νικώντας στο Μικρό Τελικό τον Ανδρογέα Ηρακλείου με σκορ 41-72. Οι Εσπερίδες ήταν η ομάδα που συγκέντρωσε τους περισσότερους ποσοτικά πόντους (333) στην Τελική Φάση, ενώ οι αθλητριές τους, Ναταλία Αρσενιάδου και Νάγια Στολίγκα είχαν την πρώτη (129) και τρίτη (110) καλύτερη ατομική συγκομιδή πόντων αντίστοιχα. Η Αρσενιάδου αναδείχθηκε επιπλέον και M.V.P. της διοργάνωσης.

## Παραπομπές


## Εξωτερικοί σύνδεσμοι

* Γ.Σ. Εσπερίδες Καλλιθέας, επίσημη ιστοσελίδα του συλλόγου.
* 
* 
* 
* 
* Κλειστό Γυμναστήριο Εσπέρου , πληροφορίες στον ιστότοπο Gipeda.gr.


Κατηγορία:Αθλητικοί σύλλογοι Αθήνας
Κατηγορία:Ελληνικοί σύλλογοι καλαθοσφαίρισης
Κατηγορία:Σωματεία Ε.Σ.ΚΑ.Ν.Α.
Κατηγορία:Ιδρύσεις αθλητικών συλλόγων το 2017
Κατηγορία:Ιδρύσεις ομάδων καλαθοσφαίρισης το 2017